(F° 6) Universis presentes licteras inspecturis, Guillermus, miseratione divina Archiepiscopus Senon., salutem in Domino. Cum nos declarationem juridicionis quam venerabiles et discreti viri, dilecti in Christo filii decanus et capitulum nostre Ecclesie Senonensis habent soli et in solidum in canonicos, semicanonicos, presbiteros, vicarios, cappellanos et alios de choro dicte Ecclesie existentes, matriculariosque et servitores perpetuos eiusdem Ecclesie, necnon magistrum, fratres et sorores ac donatos cum effectu magne domus Dei Senonensis, ac eciam in omnes et singulos curatos ecclesiarum quarum jus patronatus seu presentatio pertinet ad ipsos decanum et capitulum seu ad singulares personas dictorum decani et capituli vel dicte Senonensis Ecclesie, licet vocem non habeant in capitulo, exceptis casibus curam animarum concernentibus, duxerimus confirmandam; Actendentes quod parum proficeret ipsis venerabilibus habere juridicionem predictam, nisi executione debita ac exercicio ipsius juridicionis libere uti possent, concedimus eis quod ipsi per subditos suos citare seu citari, mandataque et licteras suas exequi seu exequi facere [possint], Senonis et in parrochiis in quibus jus patronatus seu presentationis habent, ut dictum est, contra subditos et justiciabiles suos predictos; quibus citationibus, mandatis et licteris volumus obediri. In aliis vero parrochiis, extra Senonis, in quibus aliquod jus patronatus seu presentationis non habent modo predicto, si contra justiciabiles suos predictos habeant exequi aliquas licteras vel mandata, contra testes non justiciabiles suos, si qui citandi fuerint ad perhibendum testimonium coram ipsis in juris subsidium, super hiis nos Archiepiscopum et successores nostros rogabunt licteratoriè, et illud rogatum presentabitur sigillifero Senonensi, loco nostri seu successorum nostrorum, (EN MARGE: Nota quod sigillifer curie Senon. est commissarius ad exequenda rogata decani et capituli); quod rogatum per sigilliferum exequi ordinamus et volumus per presentes, quem sigilliferum in hac parte commissarium deputamus. In cuius rei testimonium sigillum nostrum licteris presentibus duximus apponendum. Datum in domo nostra archiepiscopali Senonensi, decima tercia die mensis Januarii, videlicet die martis in octabis festi Epiphanie Domini, anno eiusdem Domini millesimo trecentesimo [quinquagesimo] quarto. Ainsi signé: GIRARDUS.